РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/76-24

19. јул 2024. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 18. ЈУЛА 2024. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Дејан Булатовић, Ивана Стаматовић, Милија Милетић и Јожеф Тобиаш.

Седници су присуствовали заменици чланова Одбора Милош Гњидић (заменик Жике Гојковића), др Санела Страиновић (заменик Драгана Јовановића), Сања Милошевић (заменик Радослава Милојичића), Иван Карић (заменик Дијане Радовић), Драган Јонић (заменик Горана Петковића) и Слободан Петровић (заменик Слободана Илића).

Седници нису присуствовали чланови Одбора проф. др Бранимир Несторовић, Душан Никезић, др Ана Орег, Мирослав Алексић и Зоран Сандић, као ни њихови заменици.

Седници је присуствовао и народни посланик Ристо Костов, који није члан Одбора.

Седници су присуствовали представници Министарства пољопривреде, шумарства и водопривреде: Костић Бобан, државни секретар, Богићевић Александар, помоћник министра Сектора за рурални развој и Живковић Бојан, помоћник директора Управе за аграрна плаћања.

Одбор је већином гласова (10 за, 2 уздржана) усвојио следећи:

Д н е в н и р е д

1. Изјашњавање о Предлогу закључка са Јавног слушања одржаног 12. јула 2024. године;
2. Разматрање Информације о раду Министарства пољопривреде, шумарства и водопривреде за период од 1. јула до 30. септембра 2023. године (број 02-1087/23-4 од 9. маја 2024. године).

Пре почетка расправе о тачкама дневног реда, усвојен је записник треће седнице Одбора, која је одржана 13. јуна 2024. године, у тексту у коме је и предложен. Записник је усвојен већином гласова (11 за, 1 уздржан).

Прва тачка дневног реда - Изјашњавање о Предлогу закључка са Јавног слушања одржаног 12. јула 2024. године

Одбор је већином гласова (11 за, 1 није гласао) донео следећи:

З а к љ у ч а к

Одбор препоручује после Јавног слушања одржаног 12. јула 2024. године на тему: Пољопривредна политика - праведна расподела средстава подстицаја у планирању наредног аграрног буџета, Влади и надлежним министарствима да се обезбеде додатна средства за обнављање нашег сточарства (то не искључује средства која већ постоје).

Одбор препоручује да се обезбеде додатна средства у разделу Министарства пољопривреде, шумарства и водопривреде, Управа за аграрна плаћања ради ефикасније исплате подстицаја планираних Законом о подстицајима и Уредбом о расподели тих подстицаја.

Одбор препоручује и да 35.000 динара плус 5.000 динара из разговора у Кисачу (између представника Владе и појединих пољопривредних удружења новембра 2023.године)не буде табу тема да се та права остваре. Препорука је да тај хектар буде покривен условним грлом, засадима воћа или поврћем.

После Јавног слушања Одбор и даље остаје при ставу да наша пољопривредна производња треба да буде намењена развоју нашег сточарства и прерађивачке индустрије.

Друга тачка дневног реда - Разматрање Информације о раду Министарства пољопривреде, шумарства и водопривреде за период од 1. јула до 30. септембра 2023. године

Костић Бобан, државни секретар је навео да је Информација о раду Министарства пољопривреде, шумарства и водопривреде за трећи квартал 2023. године достављена Народној скупштини на разматрање и нагласио да стоји на располагању за сва додатна питања из делокруга рада Министарства.

Богићевић Александар, помоћник министра Сектора за рурални развој, навео је да је у изради Стратегија пољопривреде и руралног развоја Републике Србије за период 2025. -2032. године. Указао је на проблем немогућности малих пољопривредних газдинстава да конкуришу за субвенције. У Србији око 70% од укупно регистрованих пољопривредних газдинстава, чине мала пољопривредна газдинства. Проблем се може превазићи тако што ће се извршити директна плаћања по газдинствима, а за то је потребно утврдити критеријуме, односно дефинисати шта подразумева: мало газдинство, средње, а шта велико газдинство. Министарство има могућности да одобри субвенције свим наведеним категоријама домаћинстава.

У дискусији су учествовали народни посланици: Маријан Ристичевић, Милија Милетић, Дејан Булатовић, Ивана Стаматовић, Јожеф Тобиаш и Драган Јонић.

Одбор је већином гласова (10 за, 2 уздржана), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за период од 1. јула до 30. септембра 2023. године и одлучио да јe прихвати.

Пошто других питања и предлога није било, седница је закључена у 12,10часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

СЕКРЕТАР ПРЕДСЕДНИК

Данка Јевтовић Маријан Ристичевић